作者:雲龕子
標題:中呂・迎仙客
內容:混元珠，無價寶，赤水溪邊收拾了。色渾渾，光皎皎，手中握定，占斷人間俏。沒機關，沒做作，日月任催催不老。逆行船，翻撥棹，誰知這個，清淨家風好。水深清，山色好，天下是非全不到。竹窗幽，茅屋小，箇中真樂，莫向人間道。竹風輕，花影重，酩酊一甌琴三弄。露玄機，藏妙用，槐壇將相，看破浮生夢。柳陰邊，松影下，豎起脊梁諸緣罷。鎖心猿，擒意馬，明月清風，共誰說長生話。漢鍾離，官極品，南柯夢斷拋金印。草鞋輕，藜杖穩，笑攜日月，獨步長生境。呂洞賓，超物外，神光照破三千界。棄功名，同草芥，龜毛柱杖，一擊乾坤壞。混元初，張果老，白驢踏著虛空倒。紫雲生，紅霧繞，夜來一口，吞卻蓬萊島。藍采和，離世俗，手中拍板敲寒玉。擺天關，搖地軸，清風明月，獨唱長生曲。劉海蟾，燕宰相，夢迴看破空花放。別人間，離海上，紅爐片雪，打就黃金像。廣成子，千二百，崆峒高臥寒雲白。帝王師，天地宅，縱橫自在，物外無名客。范蠡翁，曾佐越，五湖獨泛扁舟月。是非忘，名利絕，一聲短笛，受用蘆花雪。張子房，扶大漢，功名掉去青山伴。咽龍肝，吞鳳卵，金丹養就，沒底籃兒滿。圃田公，列禦寇，乘風一撞乾坤透。呼南辰，喚北斗，夢中得鹿，覺後還非有。朗然子，居洛下，金蟾飛去皮囊化。鬼神驚，天地怕，本來面目，不許丹青畫。住華山，樂清閒，碧洞茅庵胡亂彎。日高時，造一餐，飽來藜杖，繞頂遙觀看。誰羨他，做高官，一任穿緋掛綠礻闌，心無憂，身自安，世間少有，這個奸俏漢。世事休，甚清幽，無管無拘林下叟。翠巖前，風月友，狂歌醉舞，爛飲長生酒。醉時眠，醒扶頭，倒在東西不識羞。亦無春，亦無秋，騰騰兀兀，且樂延年壽。採藥歸，白雲飛，霧鎖青山仙徑迷。黑猿叫，青島啼，仙鶴前舞，引俺歸洞裡。到洞中，掩柴扉，喚得仙童對著棋。悶來時，飲數杯，草鞋絆倒，不脫和衣睡。峭壁峰，甚希奇，檜柏青松四下圍。悄無人，過客稀，寂寥瀟灑，冷淡閒活計。面又酸，倉陳米，木碗缺唇破笊籬。又無鹽，只有齏，甘心守分，勝如珍羞味。穿草履，系麻條，披片蓑衣掛個瓢。半如漁，半如樵，蓬頭垢面，一任傍人笑。笑我僑，俺知道，明月清風為故交。臥白雲，吹玉簫，這般滋味，世上人難曉。一頓飢，一頓飽，氈毯羊皮破衲襖。半頭磚，一把草，橫眠側臥，惹得旁人笑。笑則笑，俺知道，萬貫家緣都棄了。細尋思，無煩惱，逍遙路上，舞個蓬萊島。